
Το Πανεπιστήμιο κατά τη διενέργεια επεξεργασιών που αφορούν σε  διαδικασίες Διοικητικών Υπηρεσιών, αλλά και κατά την παροχή υπηρεσιών προς τους φοιτητές και προς τρίτους (π.χ. ασθενείς, εξεταζόμενους, συμμετέχοντες στις Δράσεις του Γυμναστηρίου κ.λπ.) συλλέγει και επεξεργάζεται ειδικών κατηγοριών προσωπικά δεδομένα (ή αλλιώς  ευαίσθητα προσωπικά δεδομένα). 
Σύμφωνα με τον Ευρωπαϊκό Γενικό Κανονισμό για την Προστασία Δεδομένων (679/2016/ΕΕ) (ΓΚΠΔ ή GDPR) δεδομένα ειδικών κατηγοριών ορίζονται τα δεδομένα προσωπικού χαρακτήρα που αποκαλύπτουν τη φυλετική ή εθνοτική καταγωγή, τα πολιτικά φρονήματα, τις θρησκευτικές ή φιλοσοφικές πεποιθήσεις ή τη συμμετοχή σε συνδικαλιστική οργάνωση, καθώς και η επεξεργασία γενετικών δεδομένων, βιομετρικών δεδομένων με σκοπό την αδιαμφισβήτητη ταυτοποίηση προσώπου, δεδομένων που αφορούν την υγεία ή δεδομένων που αφορούν τη σεξουαλική ζωή φυσικού προσώπου ή τον γενετήσιο προσανατολισμό.
 Οι κύριες κατηγορίες ευαίσθητων δεδομένων από τις ανωτέρω που επεξεργάζεται το Πανεπιστήμιο στα πλαίσια διεκπεραίωσης της λειτουργίας του είναι:
· Δεδομένα υγείας εργαζομένων, φοιτητών (π.χ. βεβαίωση ασθενείας, πιστοποιητικό υγείας, γνωματεύσεις ιατρών για τις μαθησιακές δυσκολίες, ψυχική υγεία, μαθησιακές δυσκολίες, προβλήματα ακοής, κ.λπ.)
· Δεδομένα θρησκεύματος (π.χ. μουσουλμάνος Θράκης ως κριτήριο για την εισαγωγή συγκεκριμένου ποσοστού φοιτητών στη σχολή)
· Δεδομένα κοινωνικής πρόνοιας φοιτητών και προσωπικού (π.χ. πιστοποιητικά βεβαίωσης ποσοστού αναπηρίας, κλπ)
· Δεδομένα κοινωνικής κατάστασης ( π.χ. φοιτητής που φοιτά από σωφρονιστικά ιδρύματα)
· Δεδομένα που σχετίζονται με ποινικές καταδίκες και αδικήματα  για μελετητές/εργολήπτες σε διαγωνισμούς και προσωπικού ( π.χ. δεδομένα ποινικού μητρώου)

Το Πανεπιστήμιο αναγνωρίζοντας την κρισιμότητα των δεδομένων αυτών και τη σημασία διαφύλαξης της προστασίας τους τηρεί τις ακόλουθες αρχές:
· Ορίζει και συλλέγει σε κάθε περίπτωση τα απολύτως απαραίτητα προσωπικά δεδομένα, όπως αυτά προδιαγράφονται κάθε φορά σε εγκυκλίους, σχετικές νομοθεσίες, προεδρικά διατάγματα, υπουργικές αποφάσεις, κ.λπ. Διενεργεί επεξεργασία των εν λόγω δεδομένων στηριζόμενο στις νομιμοποιητικές βάσεις του άρθρου 9 του ΓΚΠΔ, οι οποίες επιλέγονται κάθε φορά σε συνεργασία τους Επικεφαλής της Διεύθυνσης ή του Τμήματος που διενεργείται η επεξεργασία, της Νομικής Υπηρεσίας του Πανεπιστημίου και του Υπεύθυνου Προστασίας Δεδομένων και αποτυπώνονται στο Αρχείο Δραστηριοτήτων Επεξεργασίας.
Συγκεκριμένα, 
(i) επεξεργάζεται δεδομένα ειδικών κατηγοριών στα πλαίσια: 
· δεδομένων προσωπικού χαρακτήρα τα οποία έχουν προδήλως δημοσιοποιηθεί από το υποκείμενο των δεδομένων (άρθρο 9.2 ε),
· σκοπών προληπτικής ή επαγγελματικής ιατρικής, εκτίμησης της ικανότητας προς εργασία του εργαζομένου, ιατρικής διάγνωσης, παροχής υγειονομικής ή κοινωνικής περίθαλψης ή θεραπείας ή διαχείρισης υγειονομικών και κοινωνικών συστημάτων και υπηρεσιών βάσει δικαίου ή δυνάμει σύμβασης με επαγγελματία του τομέα της υγείας με υποχρέωση επαγγελματικού απορρήτου (άρθρο 9.2 η),
· θεμελίωσης, άσκησης ή υποστήριξης νομικών αξιώσεων (άρθρο 9.2 στ).
(ii) μεριμνά για την τήρηση της ακεραιότητας και εμπιστευτικότητας. Συγκεκριμένα, πρόσβαση στα εν λόγω δεδομένα έχουν μόνο εξουσιοδοτημένοι υπάλληλοι από κάθε Διεύθυνση ή Τμήμα και όχι όλο το προσωπικό. Αυτό ισχύει τόσο για το φυσικό αρχείο όσο και για το ηλεκτρονικό. Το Πανεπιστήμιο ενημερώνει το εξουσιοδοτημένο προσωπικό για την παρούσα Πολιτική και την υποχρέωσή τους για τήρηση της εμπιστευτικότητας των δεδομένων που λαμβάνουν γνώση και διαχειρίζονται και τις σχετικές συνέπειες μη τήρησης αυτής. 
(iii) Πληροφορεί το φυσικό πρόσωπο για την επεξεργασία που πρόκειται να διενεργηθεί με τα δεδομένα που συλλέγονται, παρέχοντας τα ακόλουθα σημεία στα κείμενα πληροφόρησης που συντάσσονται για τις επεξεργασίες των δεδομένων:
· Ταυτότητα και στοιχεία επικοινωνίας του Πανεπιστημίου
· Ταυτότητα και στοιχεία επικοινωνίας του Υπευθύνου Προστασίας Δεδομένων 
· Σκοπός ή σκοποί επεξεργασίας των προσωπικών δεδομένων  
· Νομιμοποιητική βάση επεξεργασίας των προσωπικών δεδομένων
· Αποδέκτες ή κατηγορίες αποδεκτών των προσωπικών δεδομένων. Στις περιπτώσεις όπου τα δεδομένα δεν διαβιβάζονται σε τρίτους, αναφέρεται ρητά
· Χρονικό διάστημα διατήρησης των προσωπικών δεδομένων ή τα κριτήρια που καθορίζουν το εν λόγω διάστημα
· Αναφορά στη δυνατότητα του φυσικού προσώπου για υποβολή αιτήματος σχετικά με τα ακόλουθα δικαιώματα επί των προσωπικών δεδομένων: πρόσβαση και διόρθωση ή διαγραφή των δεδομένων, περιορισμό της επεξεργασίας ή δικαίωμα εναντίωσης στην επεξεργασία, δικαίωμα στη φορητότητα των δεδομένων, δικαίωμα ανάκλησης της συγκατάθεσης οποτεδήποτε, καθώς και δικαίωμα υποβολής καταγγελίας στην εποπτική αρχή
· Την ύπαρξη αυτοματοποιημένης λήψης αποφάσεων (εφόσον εφαρμόζεται ή εφαρμοστεί μελλοντικά), συμπεριλαμβανομένης της κατάρτισης προφίλ, και, τουλάχιστον για αυτές τις περιπτώσεις, σημαντικές πληροφορίες σχετικά με τη λογική που ακολουθείται, καθώς και τη σημασία και τις προβλεπόμενες συνέπειες της εν λόγω επεξεργασίας για το υποκείμενο των δεδομένων.
· Στις περιπτώσεις όπου τα δεδομένα δεν έχουν συλλεχθεί απευθείας από το φυσικό πρόσωπο, επιπρόσθετα των ανωτέρω να παρέχεται ενημέρωση σχετικά με την πηγή άντλησης/ λήψης των δεδομένων και βάσει ποιου πλαισίου.
· Οι Διευθύνσεις και τα Τμήματα του Πανεπιστημίου τηρούν τα οριζόμενα στη Διαδικασία για την αποθήκευση και καταστροφή των δεδομένων για την προστασία τόσο του φυσικού όσο και του ηλεκτρονικού αρχείου.  
· Ορίζoνται χρόνοι τήρησης δεδομένων, σύμφωνα με την εθνική νομοθεσία και τους σκοπούς επεξεργασίας των δεδομένων και λαμβάνεται μέριμνα για την ασφαλή καταστροφή αυτών, βάσει της διαδικασίας που έχει αναπτυχθεί, όταν ο χρόνος τήρησης παρέλθει. 
· Δεν απαντώνται αιτήματα πολιτών μέσω μέσων κοινωνικής δικτύωσης και ειδικότερα αυτά που εμπεριέχουν δεδομένα ειδικών κατηγοριών (π.χ. δεδομένα υγείας), αλλά δίνεται στο φυσικό πρόσωπο πληροφόρηση για τον επίσημο τρόπο υποβολής του αιτήματός του. 

Η παρούσα Πολιτική εφαρμόζεται από το σύνολο του προσωπικού του Πανεπιστημίου και συνεργατών που αναλαμβάνουν την επεξεργασία προσωπικών δεδομένων ειδικών κατηγοριών για λογαριασμό του Πανεπιστημίου.

